[image: image1.jpg]anca
international animation festival




Anča má namierené do Žiliny už druhý krát.

Medzinárodný festival animovaného filmu Fest Anča opäť prinesie filmy, ale i súťaže, živú hudbu, workshopy, výstavu či prezentácie. Od 31. júla do 2. augusta v žilinskom kultúrnom centre Stanica-Záriečie predstaví Anča to najlepšie, čo počas roka objavila na cestách animovaným 2D aj 3D svetom.
Fest Anča ale nie je len klasickou prehliadkou filmov, ale multimediálnym podujatím so živou hudbou, performance, workshopmi, seminármi, koncertmi i výstavou. Počas troch dní čaká návštevníkov okrem ozvien medzinárodných festivalov a svetových škôl hneď niekoľko celovečerných filmov: Plymptonovi Idioti a anjeli, na smrť fixovaný Vrah z Montmartru, čudesný film We are the Strange, ale aj animované stvárnenie indického eposu Ramayana – Sita spieva blues. Vďaka spolupráci s Bažant Kinematorgrafom bude z 35mm premietnutý izraelský animovaný dokument Valčík s Bašírom. 
V špeciálnej sekcii sa predstaví demo-scéna nielen v podobe, v akej nastoľuje súčasné trendy v animácii, ale aj v jej 8-bitových začiatkoch. V blokoch videoklipov z portugalského festivalu klipov ViMus a vo výberovke z Wegartu sa vám otvoria animované krajiny, v ktorých sa pohybuje Björk, Emiliana Torrini, Bonobo, Four Tet, Jagga Jazzist, Coldcut a mnohí ďalší.
V porote, ktorá rozhodne o víťazoch súťaže Anča award, sa okrem Ivany Zajacovej (SK), Pavla Ryšku (CZ), Wioly Sowy (PL) a Mihaia Mitricu (RO) objaví slávny anglický animátor, Phil Mulloy, ktorý navyše v retrospektíve predstaví svoju plodnú, často oceňovanú tvorbu. Medzinárodná súťaž, do ktorej sa tento rok dostalo 25 filmov zo 18 krajín, však nie je na Fest Anči jediná. Aj tento rok bude vyhlásená špeciálna cena pre slovenských tvorcov MAya award a Cena divákov internetovej Huste.tv. Performerom, hiphoperom, básnikom, hudobníkom, dj-om, spevákom, recitátorom a ďalším odvážlivcom je určená celkom nová súťaž Animation karaoke battle.

Anča však odpáli i exkluzívne pestrý sprievodný program. S novým albumom sa predstaví legendárna prešovská kapela Ali ibn Rachid, laptopovú hudbu prinesie Foolk a veľká zábava bude aj vďaka Peťovi Tázokovi s Karaoke Tundrom a vrbovskému projektu Abusus.

Marseillska skupina Le Dernier Cri premietne nielen animované filmy, ale prinesie i ručne robené sieťotlače, ktoré sa stávajú súčasťou kníh vychádzajúcich v ich vydavateľstve.

Od profesionálov sa opäť bude dať čo-to odkukať na workshopoch, kde sa môžu návštevníci naučiť, ako vytvoriť animovaný film použitím techniky pixelácie, zoznámia sa s jedným z prvých 2D animačných softvérov a zistia, ako sa dá pomocou fotoaparátov LOMO supersampler vytvoriť jednoduchá animácia. 
A kto bude chcieť nakuknúť do animátorských kuchýň, ten je vítaný na špeciálnej Pecha Kucha Ancha. Najväčší hladoši však môžu zájsť na pár chuťoviek ešte pred začiatkom Fest Anče na trenčianske letisko, kde sa na Pohode aj tento rok bude v špeciálnom stane zdržovať jedna taká Anča.

